OKRESNÁ PROKURATÚRA ZVOLEN 
Trhová 7, 960 19 Zvolen 1

Číslo: 3 Pv 68/16/6611	Zvolen 01.04.2016 
EEČ: 2-51-22-2016

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Zvolen 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX XXXXX XXXXX
väzba: nie
ktorá je trestne stíhaná pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
aj napriek tomu, že jej ako rodičovi maloletých detí XXXXX, nar. XXXXX a XXXXX, nar. XXXXX z ustanovenia § 62 ods. 3 Zákona č. 36/2005 Z.z. o rodine a o zmene a doplnení niektorých zákonov, vyplývala povinnosť bez ohľadu na svoje schopnosti, možnosti a majetkové pomery plniť svoju vyživovaciu povinnosť v minimálnom rozsahu vo výške 30% zo sumy životného minima, t.j. v nadväznosti na zákon č. 601/2003 Z.z. o životnom minime a o zmene a doplnení niektorých zákonov vo výške 27,13 € mesačne na každé nezaopatrené neplnoleté dieťa alebo na nezaopatrené dieťa podľa osobitného zákona, si túto svoju zákonnú povinnosť v mieste trvalého bydliska detí, okres Detva a na iných miestach v období od 01.01.2014 do 31.01.2015 riadne a včas neplnila, pričom v tomto období poberala rodičovský príspevok a príspevok na dieťa, od 22.04.2014 do 07.07.2014 bola evidovaná ako uchádzačka o zamestnanie a nepoberala dávky v hmotnej núdzi, čím jej vznikol voči oprávnenému XXXXX, nar. XXXXX, trvale bytom XXXXX č. XXXXX dlh na výživnom vo výške 705,38 €, keď následne dňa 05.02.2016 zaslala oprávnenému titulom výživného na účet sumu 30,- € a dňa 18.02.2016 sumu 675,38 €,   
lebo zanikla trestnosť činu.  
 
Odôvodnenie:
	Uznesením poverenej príslušníčky OR PZ OPP OO PZ XXXXX ČVS: ORP-XXXXX zo dňa 12.02.2016 bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie XXXXX, nar. XXXXX vo Zvolene pre prečin zanedbania povinnej výživy podľa § 207 ods. 1 Tr. zákona, ktorého sa mala dopustiť na tom skutkovom základe, že 
si v období od 01.01.2014 do 31.01.2015, v obci XXXXX a na iných miestach, kde sa zdržiavala, z nedbanlivosti neplnila svoju zákonom stanovenú vyživovaciu povinnosť a neprispievala na výživu svojich detí XXXXX, nar. XXXXX a XXXXX, nar. XXXXX, ktoré v tomto období žili pri svojom otcovi XXXXX, nar. XXXXX, trvale bytom XXXXX č. XXXXX, ktorá jej vyplýva z § 62 Zákona o rodine č. 36/2005 Z.z. a to i napriek tomu, že jej táto povinnosť nebola určená rozhodnutím súdu, avšak bola povinná prispievať sumou vo výške 30 % zo sumy životného minima s poukazom na Zákon o životnom minime a o zmene a doplnení niektorých zákonov č. 601/2006 Z.z., Opatrenia Ministerstva práce, sociálnych vecí a rodiny SR č. 300/2010 Z.z., Opatrenia Ministerstva práce, sociálnych vecí a rodiny SR č. 186/2013 Z.z., kde od 01.01.2014 bola povinná plniť vyživovaciu povinnosť k rukám otca detí vo výške 54,26 € mesačne spolu na obe deti, pričom za celé obdobie uhradila len sumu 30,- € a sledovanom období nebola poberateľkou príspevku v hmotnej núdzi, od 01.01.2014 poberala rodičovský prídavok a príspevok na dieťa, od 22.04.2014 do 07.07.2014 bola evidovaná ako uchádzač o zamestnanie, kde jej vznikol celkový dlh na výživnom voči XXXXX, nar. XXXXX trvale bytom XXXXX č. XXXXX vo výške 675,38 €. 
	
	Obvinená XXXXX v prípravnom konaní potvrdila, že maloleté deti XXXXX XXXXX a XXXXX boli od mesiaca január 2014 do januára 2015 pri ich otcovi XXXXX, keď ona na ne výživné neplatila. Koncom mesiaca január 2015 boli deti zverené do jej starostlivosti a od tohto času bývajú u nej. Dňa 05.02.2016 zaplatila otcovi detí na výživné sumu 30,- € a následne dňa 18.02.2016 bankovým prevodom na účet oprávneného sumu 675,38 €, čím uhradila celé dlžné výživné. 
Svedok - poškodený XXXXX v prípravnom konaní uviedol, že maloleté deti boli v jeho opatere od mesiaca január 2014 do konca januára 2015, za ktoré obdobie obvinená neplnila vyživovaciu povinnosť, čím jej vznikol dlh na výživnom vo výške 705,38 €. Následne potvrdil, že mu obvinená zaslala dňa 18.02.2016 sumu 30,- € a dňa 18.02.2016 sumu 675,38 €, teda spolu zaplatila na výživné 705,38 € a tým zaplatila celé dlžné výživné.
Do spisového materiálu boli zabezpečené listinné dôkazy a to najmä fotokópia detailu obratu zo dňa 05.02.2016 v sume 30,- € a zo dňa 18.02.2016 v sume 675,38 €, fotokópie rodných listov maloletých detí, správy k osobe obvinenej zo Sociálnej poisťovne pobočka XXXXX, z OÚ XXXXX odbor živnostenského podnikania, katastrálny odbor, z ÚPSVaR XXXXX a z obce XXXXX.  
Obvinená bola v roku 2013 priestupkovo postihnutá pre priestupok proti majetku podľa § 50 ods. 1 Zákona SNR č. 372/1990 Zb. o priestupkoch a v roku 2016 pre priestupok na úseku dopravy podľa § 4 ods. 1 písm. a/ Zák. č. 8/2009 Z.z. Obvinená nebola doposiaľ súdne trestaná. 

Podľa § 207 ods. 1 Tr. zákona, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, potrestá sa odňatím slobody až na dva roky.

Pre trestnosť činu sa vyžaduje naplnenie všetkých znakov skutkovej podstaty toho ktorého trestného činu (subjekt, subjektívna stránka, objekt, objektívna stránka). V prípade absencie čo i len jedného z nich nemožno vysloviť, že bol spáchaný trestný čin a vyvodzovať trestnoprávnu zodpovednosť. Subjektom (páchateľom) v prípade prečinu zanedbania povinnej výživy je ten, koho vyživovacia povinnosť je založená na ustanoveniach Zákona o rodine č. 36/2005 Z.z., subjektívna stránka (zavinenie) je vyjadrená nedbanlivosťou resp. úmyslom, objektívna stránka (konanie/následok/príčinná súvislosť medzi konaním a následkom) spočíva v neplnení vyživovacej povinnosti, v dôsledku čoho vzniká dlh a objektom je záujem spoločnosti na riadnom plnení vyživovacej povinnosti.  
Vykonaným prípravným konaním bolo preukázané, že obvinená naplnila všetky znaky skutkovej podstaty prečinu zanedbania povinnej výživy podľa § 207 ods. 1 Tr. zákona, keď si ako matka maloletých detí z nedbanlivosti riadne a včas neplnila svoju vyživovaciu povinnosť vyplývajúcu jej priamo zo zákona o rodine a ktorú mala v spojení so zákonom č. 601/2003 Z.z. o životnom minime a o zmene a doplnení niektorých zákonov plniť v minimálnej výške 54,26 € mesačne na obe deti spolu, čím jej voči oprávnenému otcovi maloletých detí vznikol dlh na výživnom. 

Podľa § 86 ods. 1 písm. a/ Tr. zákona, trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Podľa § 215 ods. 1 písm. h/ Tr. poriadku, prokurátor zastaví trestné stíhanie, ak zanikla trestnosť činu.

	Nakoľko však obvinená preukázateľne ku dňu tohto rozhodnutia splnila svoju povinnosť dodatočne v celom rozsahu a teda skôr, než sa súd odobral na záverečnú poradu a jej konanie nemalo trvalo nepriaznivé následky, bol namieste postup v zmysle ustanovenia § 215 ods. 1 písm. h/ Tr. poriadku. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

JUDr. Zuzana Šimiaková 
prokurátorka